ไฟแนนซ์ทูเดย์
ตั้งแต่ วิรุฬ เตชะไพบูลย์ รมช.คลัง เข้ามาดูแลกำกับธนาคารออมสิน
1 มี.ค. 2555

ตั้งแต่ วิรุฬ เตชะไพบูลย์ รมช.คลัง เข้ามาดูแลกำกับธนาคารออมสิน ทำให้ความตั้งใจของคณะกรรมการธนาคารที่ต้องการปลด เลอศักดิ์ จุลเทศ ผู้อำนวยการธนาคารออมสิน ต้องล้มเลิกไปด้วย เพราะวิรุฬมีนโยบายชัดเจนไม่เปลี่ยนขุนศึกกลางสนามรบ
...ภาระหนักจึงตกที่ ซือเจ๊พรรณี สถาวโรดม ประธานกรรมการธนาคารออมสิน ที่ลั่นวาจาไว้หากเอาเลอศักดิ์ออกไม่ได้ ประธานจะออกเอง เห็นทีต้องแก้ลำกันเป็นการใหญ่เพื่อหาทางลงให้สวยงาม
..การทำงานระหว่าง กิตติรัตน์ ณ ระนอง รองนายกรัฐมนตรีและ รมว.คลัง กับ อารีพงศ์ ภู่ชอุ่ม ปลัดคลัง เริ่มมีรอยร้าว แม้ว่าปลัดคลังจะเดินหน้าสนองนโยบายอย่างต่อเนื่อง แต่เรื่องกองทุนประกันภัย 5 หมื่นล้านบาท ที่ปลัดคลังยังสรุปรายละเอียดไม่ได้ เพราะมีการขยายการคุ้มครองและกองทุนมีความเสี่ยงขึ้นเรื่อยๆ ทำให้ รมว.คลัง อารมณ์บ่จอย หากสัปดาห์นี้กองทุนประกันยังสรุปไม่ได้ เห็นทีข่าวลือเปลี่ยนตัวปลัดคลังจะมีเป็นรายสัปดาห์
...ไม่ว่าผลสอบธนาคารอิสลามแห่งประเทศไทยจะออกมาอย่างไร ธีรศักดิ์ สุวรรณยศ ผู้จัดการธนาคารอิสลามฯ ก็สบายใจได้เกินร้อย ผลสอบคาดว่าจะออกมาเป็นความผิดพลาดเล็กน้อยไม่ใช่เรื่องใหญ่โต ทำให้ธนาคารเสียหาย
...ช่วงนี้ เสี่ยอู้-สมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) งานเข้าชุก ไหนจะต้องศึกษาการจัดตั้งกองทุนพัฒนาประเทศไทย ที่จะเอาเงินค่าต๋งแบงก์รัฐมาใช้ปีละ 1.5 หมื่นล้านบาท และเรื่องการคุ้มครองเงินฝากให้มากกว่า 1 ล้านบาท เป็นเรื่องที่ต้องหาเหตุผลอย่างหนักว่า ทำไมถึงต้องทำ